Provérbios.
8.
'Arandua voi nda'u ndojapukai avi 'rã ri? Ha'e rami vy nanhanerenoĩ 'rã ri ty'y mba'emo kuaa ukaa rupi? 
Mba'eta oĩ 'rã yvyty yvateve va'e áry, tape yvýry, tape pia rexei rupi guive, 
tetã kora rokẽ py nhavaẽ'i javya py, okẽ py ojapukai 'rã oiny. 
Ha'e vy aipoe'i 'rã: “Xee voi aĩ peẽ avakue roenoĩ ainya py, xeayvu ainy avakue ha'e javi pe. 
Ha'e gui pene'arandu e'ỹ'i va'e, peikuaa pota ke peiko kuaa aguã re. Peẽ hi'arandu e'ỹ va'e, peikuaa ke 'arandua. 
Mba'emo iporã va'e re xeayvu rã pendu pota ke. Xeayvu 'rã ha'evea rami anho. 
Mba'eta xeayvua ma anhetẽ meme, ha'e rã apu gui ma xee ajeguaru. 
Xee aipoa'ea ma anhetẽ ete va'e meme. Xeayvua re ma peteĩve henda py noĩ nhombotavyarã, neĩ opa marã nhomoingoarã. 
Oendu kuaa va'e pe ma anhetẽ va'e meme, ha'eve va'e meme oikuaa aguã oupity va'e pe. 
Prata 'rãgue py pejopy ke rombo'ea, ouro oiporavo pyre 'rãgue py pejopy mba'emo aikuaa uka va'e. 
Mba'eta 'arandua ma ita ovareve va'e gui iporãve va'e, opa mba'e peipotaa gui ha'eveve. 
Xee 'Arandua ma peiko kuaa aguã rupi aĩ. Xee areko va'e ma peikuaa aguã ha'e penemongetaarã. 
Senhor renonde ojererokyjea rupi oiko va'e ma ojou vai 'rã teko vai. Ha'e gui xee ajou vai va'e ma nhemboyvate reia, jejou porã reia, teko vai rupi ikuaia ha'e opa marã ayvua. 
Xegui ae 'rã pendu penemongetaa ha'e 'arandua anhetẽ ete va'e. Xee ma peikuaa porã aguã ae aĩ, ha'e penembopo'akaarã. 
Xegui ae huvixave kuery opena kuaa, ha'e huvixa ikuai va'e anhetẽ rupi 'rã ijayvu kuaa. 
Xegui ma joguerekoa kuery opena kuaa 'rã, yvatekueve ha'e nhomboayvua kuery ha'e javi. 
Xee ma ayvu 'rã xerayvu va'e kuery, ha'e xereka va'e ma xejou 'rã. 
Xereve vy 'rã pejou mba'emo porã, ha'e omboetepy peiko, mba'emo porã ivaipa va'erã e'ỹ ha'e teko porã 'rã pejou. 
Mba'emo xee areko va'e ma ouro gui ovareve ete, ouro oiky'a'o pyre ha'e prata oiporavo pyre gui ha'eveve va'e. 
Xee ma tape teko porã rupi anho aiko va'e, tape joguereko kuaa aguã oĩa va'e mbyte rupi aguata va'e, 
ha'e rami vy xerayvu va'e kuery pe ame'ẽ aguã iporã va'e, ha'e kuery ro amonyẽ aguã iporã va'e anho. 
Senhor mba'emo omoingo ypy'i guive xee ma voi xerereko, guembiapo ymavegua ojapo e'ỹ mbove ma voi. 
Yma voi xemoĩ, jypy'i ete guive, yvy onhono e'ỹ mbove. 
Ye'ẽ oiko e'ỹ mbove voi xee aiko ae ma va'ekue, yvu ndoikoi teri reve. 
Yvyty onhono e'ỹ mbove, yvy'ã hendarã py omoĩ e'ỹ mbove xee aiko ae ma va'ekue. 
Ha'e va'e jave py ma yvy ha'e nhuũndy nomoingoi teri, neĩ yvy ku'i nomboypyi teri. 
Ha'e gui yva hendarã py omoĩ jave xee aĩ ae ma, ha'e yva apy ye'ẽ áry rupi oa'anga jave. 
Yva re arai omoĩ jave py xee aĩ ae ma, ye'ẽ iguy gui oẽ aguã oipe'a jave, 
ye'ẽ remberã oa'anga jave voi ha'e va'e rupi yy oxyry ovy e'ỹ aguã, ha'e yvy ytarã omoĩ jave py, 
ha'e va'e jave py ma xee aĩ ae ma hexeve, ha'e oipota va'e apoarã. Ko'ẽ nhavõ aĩ va'ekue ambovy'aa rupi, henonde avy'aa rupi tema aiko. 
Xee arovy'a va'ekue yvy tekoarã ojapo va'ekue, avakue ra'y kuery ha'e javi guive. 
Aỹ ma xera'y kuery, pendu ke. Ovy'a ete 'rã xee aikoa rupi oiko va'e. 
Pendu ke xee rombo'ea pene'arandu aguã, penduxe e'ỹ eme. 
Ovy'a ete 'rã xenhe'ẽ rendu va'e, ko'ẽ nhavõ xerokẽ py oĩ va'e, xero katy aikea'i py xerarõ oiny va'e. 
Mba'eta xejou va'e ojou avi 'rã tekove, ha'e oupity 'rã Senhor oguerovy'a aguã. 
Ha'e rã xerovai ojejavy va'e ma onhe'ẽ pe ae ojapo vai. Ha'e javi xejou vai va'e omano aguã rive oguerovy'ave vy.” 
