Mboraei iporãve va'e Cântico Salomão ojapo va'ekue.
1.
Kova'e mboraei iporãve va'e Salomão ojapo va'ekue. 
Xerayvu ndejuru py, mba'eta vinho gui ha'eveve ndee xerayvua. 
Nereakuã porãa aetũ rã iporã, nderery voi heakuã va'e onhoẽ mbyre rami ha'eve va'e. Ha'e ramo kunhataĩgue ha'e javi 'rã nderayvu. 
Xereraa ndereve! Jaa pojava! Xeruvixave xereraa ndero py. Ndee ae roguerovy'a rovy'a etea rupi. Rejoayvua re orema'endu'a porã 'rã, vinho gui ha'eveve ramo. Ha'evea rami ha'e kuery nderayvu. 
Kunhague Jerusalém pygua, xeũ va'eri xeporã. Xepire ma Quedar rupi oo pirekue guigua rami huũ va'e, ha'e ajukue Salomão ro py oĩ va'e rami. 
Pema'ẽ ngatu eme xepire huũa re, mba'eta kuaray ae ma xemoũmba. Xekyvy kuery xemotare'ỹ rei vy xemondouka karamboae uvaty re apena aguã. Ha'e rami rã xemba'e uvaty re ma xee napenai. 
Ha'e gui ndee xerekovea rembiayvu, emombe'u xevy: Mamo tu remongaru 'rã herekovy nerymba kuery? Mamo tu remombytu'u 'rã kuaray mbyte jave? Emombe'u ke, xee roekaa rupi avaẽ e'ỹ aguã neirũ kuery guymba re openaa py. 
Kunhague pavẽ gui neporãve va'e, ha'e nunga ndereikuaai ri vy tereo ha'vy mymba kuery pypo rupi, ha'e emongaru nerymba kavara kuery vexa'i re opena va'e kuery ikuaia rupi. 
Xerembiayvu, neporã vaipa kavaju kunha Faraó mba'e karóxa regua rami. 
Nderova ma iporã nenamixã mbyte, ndeaju'y voi mbo'y oĩ reve. 
Ndejeguarã rojapo 'rã ouro gui, prata py ijeguapa va'e gui voi. 
Xeruvixave okaruaty py oĩa py oetũ 'rã oiny xereakuã porãa. 
Xevy pe ma xerembiayvu iporã heakuã porã va'e ryru xekã mbyte oĩ va'e rami. 
Yvoty En-Gedi katy uvaty ikuai va'e rupi henhoĩ va'e rami, xevy pe xerembiayvu ha'e rami ae ha'eve. 
Ma'ẽ xerembiayvu, ndee ma neporã. Nderexa voi apykaxu rexa rami iporã. 
Xerembiayvu, ndee voi neporã, roayvu. Nhanderupa ma jai rogue pyau guigua. 
Nhandero yta rami guarã yary ikuai, ha'e rã yvyra ijao'ia ma cipreste guigua. 
