Salmos.
3.
Mboraeirã Davi gua'y Absalão gui ojava jave py ombopara va'ekue (2 Samuel 15.1-30). Senhor, heta pojava va'e ty'y xerovaigua kuery ikuai! Aipapapa aguã rami e'ỹ xere opu'ã va'e. 
Heta ete xevy aipoe'i okuapy va'e: “Nhanderuete tu ndogueraa jepei 'rã rima.” 
Ha'e rami teĩ Senhor, ndee ma mba'emo vai jokoa reiko xevy. Ndee ae roguerovy'a, ha'e rã xeakã remopu'ã kuerei 'rã. 
Xeayvu atã reve ajapukai Senhor pe. Ha'e rã yvyty iky'a e'ỹ va'e áry gui xembovai. 
Anheno vyve ake vyvoi 'rã, avy ju 'rã guive, xere Senhor opena ramo. 
Xee ma ndakyjei 'rã mbovy e'ỹ jovaive-ive re xere opu'ã va'e gui. 
Senhor, epu'ã ke. Xerepy ke, Xeruete. Xerovaigua kuery ha'e javi reunga 'rã haĩnhykã, remopẽmba 'rã heko vai va'e kuery raĩ. 
Mba'eta Senhor gui ou 'rã jaa jepe aguã. Tove ndevygua kuery re toĩ remoingo porãa. 
